Harun Ar-Rasyid inggih punika khalifah kaping gangsal saking dhinasti Abbasiyah, panjenenganipun misuwur minangka kadhermawananipun lan ugi gurit-syairipun. Panjenenganipun maréntah ngantos 23 taun (786-809), lan mbekta dhinasti kasebat dados majeng lan jaya ing babagan ékonomi, dagang, wewengkon, kakuaosan, pulitik, ngèlmu kawruh, lan peradaban Islam. Panjenenganipun punika putranipun Al-Mahdi bin Abu Ja'far Al-Mansyur (ingkang maréntah taun 159-169 H/775-785 M) khalifah kaping tiga dhinasti Abbasiyah. Ibunipun gadhah asma Khazirun, satunggalipun tilas batur tukon saking nagari Yaman. Ibunipun dados tiyang èstri ingkang gadhah pangaribawa ("prabawa") dhateng pamaréntahan garwanipun.